[pic] | EUROOPA ÜHENDUSTE KOMISJON |

Brüssel 14.4.2005

KOM(2005) 136 lõplik

2005/0051 (CNS)

Ettepanek:

NÕUKOGU DIREKTIIV

millega muudetakse ühist käibemaksusüsteemi käsitlevat direktiivi 77/388/EMÜ ühtse määra miinimumtaseme kohaldamisaja kestuse osas

(komisjoni esitatud)

SELETUSKIRI

1. Direktiivi 77/388/EMÜ[1] artikli 12 lõike 3 punkti a teises lõigus sätestatakse, et komisjoni ettepanekul, pärast konsulteerimist Euroopa Parlamendiga ning majandus- ja sotsiaalkomiteega teeb nõukogu ühehäälselt otsuse käibemaksu ühtse määra taseme kohta.

2. See säte on osa raamistikust, mis on kehtestatud EÜ asutamislepingu artikliga 93, milles nähakse ette, et nõukogu võtab vastu sätteid käibemakse käsitlevate õigusaktide ühtlustamise kohta sel määral, mis on vajalik siseturu rajamise ja toimimise tagamiseks. Sellest seisukohast on ühtse määra kindlaksmääramist alati vältimatuks peetud.

3. Siseturu loomiseks 1993. aasta jaanuaris esitas komisjon ettepanekuid, mille eesmärk oli kehtestada maksusüsteemide ühtlustamise lõplik kord. Seoses maksumääradega tegi ta kõigepealt ettepaneku luua ühtlustatud maksusüsteem, mis sisaldaks kaht maksumäärakategooriat ning hõlmaks liikmesriikides kohaldatavate määrade ühtlustamist teatava vahemiku piires.

4. Kuna komisjoni ettepanekuid ei olnud siiski võimalik vastu võtta enne 1993. aasta 1. jaanuari, otsustas nõukogu kehtestada üleminekukorra. Maksumäärade valdkonnas võttis nõukogu vastu direktiivi 92/77/EMÜ,[2] millega nähakse ette maksumäärade ühtlustamine.

5. Kõnealuses direktiivis, millega kehtestati alammäära süsteem, sätestati, et 1. jaanuarist 1993 kuni 31. detsembrini 1996 ei või ühtne maksumäär olla väiksem kui 15%. Selle sätte kehtivusaega on kolm korda pikendatud ning seda kohaldatakse kuni 31. detsembrini 2005.

6. Et tagada maksumäärade alal saavutatud ühtluse säilimine, esitas komisjon kahel korral ettepanekud,[3] milles oli ette nähtud ühtne määr, mis jääb 15%st 25%ni ulatuvasse vahemikku. See vahemik tuletati liikmesriikides kohaldatavatest ühtsetest määradest, mis on alati varieerunud 15%st 25%ni.

7. Nõukogu muutis mõlemat kõnealust maksumäärade ühtlustamise ettepanekut,[4] mis rajanesid ühtse määra jaoks lubatud vahemiku kindlaksmääramisel, ja jättis alles üksnes 15%lise alammäära põhimõtte, mis on sarnane 1992. aasta direktiiviga kehtestatud süsteemiga.

8. Soovides parandada siseturu toimimist lühiajalises perspektiivis, võttis komisjon 2000. aastal vastu strateegia,[5] mida kohaldatakse mitmes etapis ja mis keskendub neljale põhieesmärgile: olemasolevate eeskirjade lihtsustamine ja ajakohastamine, kehtivate sätete ühtlasem kohaldamine ja halduskoostöö tõhusam rakendamine. 2003. aastal vaadati selle käibemaksustrateegia prioriteedid läbi ja ajakohastati.[6]

9. Kõnealuse strateegia loomise põhjuseks oli tõdemus, et liikmesriikide vastuseisu tõttu ei saavutata lähitulevikus tõenäoliselt olulist edasiminekut sellise ühise käibemaksusüsteemi loomises, mis lähtuks maksustamisest päritoluliikmesriigis. Strateegia põhieesmärk oli anda nõukogus uus tõuge selleks, et jõuda lühikese ajaga konkreetsete ja möödapääsmatute parandusteni kehtivas maksusüsteemis, seadmata samas kahtluse alla päritoluliikmesriigi maksudest lähtuva lõpliku maksusüsteemi ideed kui ühenduse eesmärki pikaajalises perspektiivis.

10. Selle ajavahemiku jooksul tuli siiski vältida ohtu, et suurenev erinevus liikmesriikides kohaldatavate ühtsete määrade vahel viib struktuurilise tasakaalu kadumiseni ELis ning konkurentsimoonutusteni teatavates tegevussektorites. Komisjon võttis seetõttu vastu ettepaneku pikendada ühtse määra 15%lise miinimumtaseme kohaldamisaega kuni 31. detsembrini 2005, kavandamata lubatud vahemikku. Nõukogu võttis selle ettepaneku muudatusteta vastu 19. jaanuaril 2001.

11. Euroopa Liidu laienemine kümne uue liikmesriigi võrra 1. mail 2004 ei muutnud olukorda ühtse määra suhtes. Nimelt on ühtne määr endiselt liikmesriigiti varieeruv, ulatudes15%st 25%ni. 15%list määra kohaldatakse kahes liikmesriigis (Küpros ja Luksemburg) ning 25%list määra kolmes liikmesriigis (Taani, Ungari ja Rootsi).

12. Sellises olukorras oleks endiselt asjakohane ajutiselt säilitada ühtse määra 15%lise miinimumtaseme põhimõte ning teha ettepanek pikendada kehtivate õigusaktide kohaldamisaega.

13. Kuna direktiivi 77/388/EMÜ artikli 12 lõike 3 punktis a ettenähtud taseme kohaldamisaeg lõpeb 31. detsembril 2005, on käesoleva ettepaneku eesmärk anda nõukogule võimalus ühtse määra miinimumtaseme kohaldamisaega pikendada. Niisiis kehtestatakse viieks aastaks, alates 1. jaanuarist 2006 kuni 31. detsembrini 2010, ühtse määra miinimumtase 15%.

Märkused artiklite kohta

Artikkel 1

Esimeses lõikes tehakse ettepanek, et eri liikmesriikide ühtsete käibemaksumäärade praegu kehtiva 15%lise miinimumtaseme kohaldamisaega pikendataks ajavahemikuks 1. jaanuarist 2006 kuni 31. detsembrini 2010.

Lõikes 2 sätestatakse, et ühtse määra kavandatud miinimumtaseme kohaldamisaeg lõpeb 31. detsembril 2010. See säte vaadatakse läbi, kuna nõukogu peab komisjoni ettepanekul tegema hiljemalt 31. detsembriks 2010 otsuse pärast seda kuupäeva kohaldatava ühtse määra taseme kohta.

Artiklid 2–4

Nende artiklitega nähakse ette direktiivi jõustumine.

2005/0051 (CNS)

Ettepanek:

NÕUKOGU DIREKTIIV

millega muudetakse ühist käibemaksusüsteemi käsitlevat direktiivi 77/388/EMÜ ühtse määra miinimumtaseme kohaldamisaja kestuse osas

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 93,

võttes arvesse komisjoni ettepanekut,[7]

võttes arvesse Euroopa Parlamendi arvamust,[8]

võttes arvesse Euroopa Majandus- ja Sotsiaalkomitee arvamust[9]

ning arvestades järgmist:

(1) Nõukogu 17. mai 1977. aasta kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta - ühine käibemaksusüsteem: ühtne maksubaas)[10] artikli 12 lõike 3 punkti a teises lõigus sätestatakse, et nõukogu teeb otsuse pärast 31. detsembrit 2005 kohaldatava ühtse määra taseme kohta.

(2) Praegu liikmesriikides kehtiv ühtne käibemaksumäär kindlustab koosmõjus üleminekukorra mehhanismidega selle korra rahuldava toimimise. Tuleks siiski vältida ohtu, et suurenev erinevus liikmesriikides kohaldatavate ühtsete määrade vahel viib struktuurilise tasakaalu kadumiseni ELis ning konkurentsimoonutusteni teatavates tegevussektorites.

(3) Seega oleks asjakohane säilitada praegu kehtiv 15%line ühtse määra miinimumtase veel nii kaua, et oleks võimalik jätkata kehtivate käibemaksualaste ühenduse õigusaktide lihtsustamise ja ajakohastamise strateegia elluviimist, mida on kirjeldatud 7. juuni 2000. aasta teatises[11] ja 20. oktoobri 2003. aasta teatises.[12] .

(4) Seetõttu tuleks vastavalt muuta direktiivi 77/388/EMÜ,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 77/388/EMÜ artikli 12 lõike 3 punkti a esimene ja teine lõik asendatakse järgmise tekstiga:

„Iga liikmesriik kehtestab ühtse käibemaksumäära, mis on väljendatud protsendina maksustatavast summast ja mis on ühesugune nii kaupade tarnimise kui teenuste osutamise korral. Alates 1. jaanuarist 2006 ja kuni 31. detsembrini 2010 ei tohi see ühtne määr olla väiksem kui 15%.

Vastavalt asutamislepingu artiklile 93 teeb nõukogu otsuse pärast 31. detsembrit 2010 kohaldatava ühtse määra taseme kohta.“.

Artikkel 2

1. Liikmesriigid jõustavad käesoleva direktiivi järgmiseks vajalikud õigusnormid hiljemalt 1. jaanuaril 2006. Nad teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud peamiste siseriiklike õigusnormide teksti.

Artikkel 3

Käesolev direktiiv jõustub kahekümnendal päeval pärast Euroopa Liidu Teatajas avaldamist.

Artikkel 4

Käesolev direktiiv on adresseeritud liikmesriikidele.

Brüssel,

Nõukogu nimel

eesistuja

[1] EÜT L 145, 13.6.1977, lk 1. Direktiivi on viimati muudetud direktiiviga 2004/66/EÜ (ELT L 168, 1.5.2004, lk 35).

[2] Direktiiv 92/77/EMÜ (EÜT L 316, 31.10.1992, lk 1).

[3] KOM(95)731 (EÜT C 73, 13.3.1996, lk 22) ja KOM(1998)693 (EÜT C 409, 30.12.1998, lk 13).

[4] Nõukogu 20. detsembri 1996. aasta direktiiv 96/95/EÜ (EÜT L 338, 28.12.1996, lk 89) ja nõukogu 25. mai 1999. aasta direktiiv 1999/49/EÜ (EÜT L 139, 2.6.1999, lk 27).

[5] KOM(2000)348 (lõplik). Komisjoni teatis strateegia kohta, mille eesmärk on parandada käibemaksusüsteemi toimimist siseturu piires.

[6] KOM(2003)614 (lõplik). Komisjoni teatis „Käibemaksustrateegia prioriteetide läbivaatamine ja ajakohastamine".

[7] ELT C […], […], lk […].

[8] ELT C […], […], lk […].

[9] ELT C […], […], lk […].

[10] EÜT L 145, 13.6.1977, lk 1. Direktiivi on viimati muudetud direktiiviga 2004/66/EÜ (ELT L 168, 1.5.2004, lk 35).

[11] KOM(2000) 348 (lõplik).

[12] KOM(2003) 614 (lõplik).